Granica
Granica je izraz u političkoj geografiji koji označava geografske granice datog političkog entiteta ili zakonske jurisdikcije, države ili podnacionalnih upravnih jedinica i njihovih dioba. Granice isto tako mogu označavati, odnosno okruživati, tampon zone. Linija razdvajanja područja, teritorije dviju država, dopunjena zamišljenom ravninom koja pada okomito na tlo ili vodenu površinu nastavljajući se u dubinu zemlje ili vode. Granica, dakle razdvaja ravninom i linijom dvije države u zraku, na tlu (vodi) i ispod površine tla (vode). Granica između dvije države, u smislu usaglašenosti može biti: bilateralno usaglašena; nametnuta od strane jedne od dvije granične države; nametnuta od treće strane, npr. definisana međunarodnom konferencijom; naslijeđena iz bivše države, kolonijalne vlasti ili aristokratske teritorije; naslijeđena bivša unutrašnja granica, kao što je slučaj granica država koje su tvorile bivšu Jugoslaviju ili SSSR; nikad formalno definisana i utvrđena. Pored toga, granica može biti naslijeđena de facto vojna linija prekida vatre, odnosno neprijateljstva.